РЕГЛАМЕНТ (ЕО) № 460/2008 НА КОМИСИЯТА
от 27 май 2008 година
за изменение на Регламент (ЕО) № 85/2004 за определяне на стандартите за търговия с ябълки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1182/2007 на Съвета от 26 септември 2007 г. за определяне на специфични правила по отношение на сектора на плодовете и зеленчуците и за изменение на директиви 2001/112/ЕО и 2001/113/ЕО и регламенти (ЕИО) № 827/68, (ЕО) № 2200/96, (ЕО) № 2201/96, (ЕО) № 2826/2000, (ЕО) № 1782/2003 и (ЕО) № 318/2006 и за отмяна на Регламент (ЕО) № 2202/96 (1), и по-специално член 42, буква а) от него,
като има предвид, че:
(1)
Регламент (ЕО) № 85/2004 на Комисията (2) предвижда по-специално намаляване на минималния размер от 1 юни 2008 г. с оглед на привеждането му в съответствие със стандарт FFV-50 на Икономическата комисия за Европа на Организацията на обединените нации. Въпреки това, тъй като този стандарт беше изменен, разпоредбите относно размера следва да бъдат съответно актуализирани.
(2)
За да се избегне колизия с търговското право, всички търговски наименования, посочени в списъка със сортовете ябълки в допълнението към приложението към Регламент (ЕО) № 85/2004, следва да се заличат.
(3)
Необходимо е също така да се преразгледа този списък със сортове, за да се улеснят инспекциите. Ето защо следва да бъде добавен синонимът „Renetta del Canada“ на сорт „Reinette blanche du Canada“, а сортът ябълки „Zarja Alatau“ следва да бъде включен в същия списък.
(4)
Следователно Регламент (ЕО) № 85/2004 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 85/2004 се изменя в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 май 2008 година.